OKRESNÁ PROKURATÚRA POVAŽSKÁ BYSTRICA 
Ľ. Štúra 1, 017 01 Považská Bystrica 1

Číslo: Pv 425/15/3306	Považská Bystrica 12.01.2016 
EEČ: 2-26-5-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 
Rozhodol: 	prokurátorka Okresnej prokuratúry Považská Bystrica 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 

na tom skutkovom základe, že:
hoci bol ako otec mal. XXXXX, nar. 22.09.2003, bytom u starej matky, povinný prispievať na jeho výživu podľa Zákona o rodine ako aj podľa rozsudku Okresného súdu XXXXX sp. zn. 7P/65//2010 zo dňa 29.09.2010, právoplatného dňa 30.10.2010, sumou vo výške 40 Eur mesačne, ktoré výživné mal zasielať do 15. dňa v  mesiaci vopred k rukám starej matky dieťaťa, XXXXX, bytom XXXXX XXXXX, plneniu vyživovacej povinnosti sa od mesiaca december 2013 úmyselne vyhýbal tým, že v Slovenskej republike nikde riadne nepracoval, na Úrade práce, sociálnych vecí a rodiny XXXXX sa ako uchádzač o zamestnanie nezaevidoval, dlhodobo žil v Prahe v  Českej republike, kde podnikal na základe živnostenského oprávnenia s predmetom podnikania klampiarstvo, zo svojho príjmu na výživu svojho maloletého syna XXXXX ani na inom mieste neprispel, čím mu za obdobie od decembra 2013 do decembra 2015 vrátane vznikol dlh na výživnom v celkovej výške 200 Eur, pričom neplnenie vyživovacej povinnosti nemalo trvalo nepriaznivé následky na maloleté dieťa  
lebo zanikla trestnosť činu.  
 
Odôvodnenie:
Poverený príslušník Okresného riaditeľstva PZ XXXXX, Obvodného oddelenia PZ XXXXX, uznesením ČVS: ORP-289/PU-PB-2015 zo dňa 13.05.20153 podľa § 199 ods. 1 Tr. por. začal trestné stíhanie  a súčasne podľa § 206 ods. 1 Tr. por. vzniesol obvinenie XXXXX za prečin zanedbania povinnej výživy podľa § 207 ods. 2 Tr. zák. v podstate na tom skutkovom základe, že hoci bol ako otec mal. XXXXX, nar. 22.09.2003, bytom u starej matky, povinný prispievať na jeho výživu podľa Zákona o rodine ako aj podľa rozsudku Okresného súdu XXXXX sp. zn. 7P/65//2010 zo dňa 29.09.2010, právoplatného dňa 30.10.2010, sumou vo výške 40 Eur mesačne, ktoré výživné mal zasielať do 15. dňa v  mesiaci vopred k rukám starej matky dieťaťa, XXXXX, bytom XXXXX, plneniu vyživovacej povinnosti sa od mesiaca december 2013 úmyselne vyhýbal tým, že v Slovenskej republike nikde riadne nepracoval, na Úrade práce, sociálnych vecí a rodiny XXXXX sa ako uchádzač o zamestnanie nezaevidoval, dlhodobo žil v Prahe v  Českej republike, kde podnikal na základe živnostenského oprávnenia s predmetom podnikania klampiarstvo, zo svojho príjmu na výživu svojho maloletého syna XXXXX, ani na inom mieste neprispel, čím mu za obdobie od decembra 2013 do marca 2015 vrátane vznikol dlh na výživnom v celkovej výške 200 Eur

Po skončení skráteného vyšetrovania poverený príslušník PZ predložil prokurátorovi vyšetrovací spis s návrhom na zastavenie trestného stíhania podľa § 215 ods. 1 písm. h/ Tr. por. s poukázaním na ustanovenie § 86 ods. 1 písm. a/ Tr. zák.

	Preskúmala som vyšetrovací spis ČVS: ORP-289/PU-PB-2015 a dospela som k záveru, že predmetný návrh povereného príslušníka PZ na zastavenie trestného stíhania je opodstatnený.

	Obvinený XXXXX sa do zápisnice o výsluchu obvineného zo dňa 23.12.2015 v celom rozsahu doznal k spáchaniu skutku, pričom uviedol, že zameškané výživné doplatil v celej výške, s tým, že dňa 23.12.2015 uhradil posledných 40 Eur za mesiac december 2015. Poverenému príslušníkovi PZ zároveň predložil fotokópie dokladov o vklade finančných prostriedkov na účet pošk. XXXXX.

Poškodená XXXXX do zápisnice o výsluchu svedka – poškodeného zo dňa 23.12.2015 uviedla, že celý dlh na výživnom jej obv. XXXXX uhradil, nemá zaplatené iba výživné za mesiac december 2015. Uviedla, že mal. XXXXX núdzou netrpel, náhradné výživné ani dávky v núdzi nepoberala a nemusela si ani požičiavať nijaké finančné prostriedky. Do záznamu o preštudovaní vyšetrovacieho spisu zo dňa 05.01.2016 potvrdila, že od obv. XXXXX prevzala aj sumu 40 Eur ako výživné za mesiac december 2015.  

	 Prečinu zanedbania  povinnej výživy podľa § 207 ods. 2 Tr. zák. sa dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať alebo zaopatrovať iného.

           Dôkazmi vykonanými v priebehu skráteného vyšetrovania bolo zistené, že obv. XXXXX svojím protiprávnym konaním, teda úmyselným vyhýbaním sa plneniu vyživovacej povinnosti voči svojmu mal. synovi XXXXX v období od decembra 2013 do decembra 2015 vrátane, po formálnej stránke naplnil všetky zákonné znaky skutkovej podstaty prečinu zanedbania povinnej výživy podľa § 207 ods. 2 Tr. zák. 

           Podľa § 86 ods. 1 písm. a/ Tr. zák. trestnosť prečinu zanedbania povinnej výživy ( § 207 Tr. zák.) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	 S prihliadnutím k tomu, že obv. XXXXX si dodatočne splnil vyživovaciu povinnosť voči synovi mal. XXXXX určenú súdom v celom rozsahu a trestný čin nemal trvalo nepriaznivé následky, trestnosť prečinu zanedbania povinnej výživy týmto zanikla, čo je v súlade s citovaným ustanovením § 86 ods. 1 písm. a/ Tr. zák.

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Lenka Danihlíková 
prokurátorka